Näin Tampere käy noin 60 miljoonan euron alijäämän kimppuun – Yksi keino on katuvaloverkoston myynti

Tampereen kaupunki selvittää sosiaali- ja terveystoimen kiinteistöjen yhtiöittämistä. Lisäksi kaupunki aikoo myydä katuvaloverkoston Tampereen sähkölaitokselle. Toimenpiteet ovat osa Tampereen kaupungin talouden tasapainottamisohjelmaa. Tampereen kaupungin talous on jäämässä tänä vuonna noin 60 miljoonaa euroa alijäämäiseksi. Tampereen kaupungin pormestari Lauri Lyly (sd.) sanoo, että talouden tasapainottamisohjelma on noin 40 miljoonan euron suuruinen. Se on samaa suuruusluokkaa kuin huhtikuussa sovittu säästöohjelma. Lylyn mukaan kaikki vaihtoehdot ovat pöydällä. –Poliittista realismia on, etteivät kaikki vaihtoehdot tule valittua. Molemmilta poliittisilta laidoilta on tiettyjä asioita, mitä ei saa tehdä. Edellisen säästöohjelman yhteydessä vasemmistoliiton ryhmä sai potkut pormestarikoalitiosta, kun se ei hyväksynyt säästöohjelmaa sellaisenaan. Nyt se on muiden mukana neuvottelemassa uudesta tasapainotuspaketista. –Tavoite on, että vasemmistoliitto on mukana ja tuo oman painotuksensa, Lyly sanoo. Tasapainotusohjelman tavoitteena on, että talouden alijäämä puolitetaan ensi vuonna ja että talous on tasapainossa vuonna 2020. Verot vai leikkaukset? Maanantaisessa kaupunginvaltuuston kokouksessa talouden tasapainottamisen keinoista puhuttiin pitkään ja monipuolisesti. Yksi pääkeskustelunaiheista liittyi siihen, pitäisikö mieluummin korottaa veroja vai leikata menoja. Varsinkin valtuustosalin vasemmistopuolueiden valtuutetut pitivät kuntaveron korotusta esillä. Vasemmistoliiton valtuutettu Ilkka Porttikivi sanoi, ettei veroprosentinkorotus ole ryhmälle helppo asia. –Se on pakko tehdä, jos rahat eivät riitä. Kokoomuksen Petri Rajala pelkäsi, että veronkorotuksesta tulee itseään ruokkiva kierre. Hän muistutti valtuustoa pormestariohjelmasta, jossa on sovittu, että veronkorotuksia tarkastellaan vasta vuoden 2020 talousarvion yhteydessä. Ohjelmassa on myös sovittu sen olevan viimeinen keino. Mikko Aaltonen (vas.) sanoi, ettei pormestariohjelmasta pidetty kiinni asiakasmaksujen korotustenkaan kohdalla. Prosentin korotus kuntaveron toisi kaupungille noin 36 miljoonaa euroa. Talousjohtaja Jukka Männikkö sanoi, että 0,25 prosentin korotus maksaisi 3 000 euroa tienaavalle noin 7,5 euroa kuukaudessa, eli noin 90 euroa vuodessa. Palveluverkon tehostus esillä Valtuutetut antoivat myös ehdotuksiaan palveluverkon tarkastamisesta. Apulaispormestari Johanna Loukaskorpi (sd.) sanoi, että koulujen ja päiväkotien pieniä ja huonokuntoisia yksiköitä vähennetään. Loukaskorven mukaan myös sote-palveluverkkoa tarkastellaan. Ratkaisuja tuodaan lautakuntiin ja valtuustoon alkusyksystä. Kokoomuksen Anne-Mari Jussila vertasi Tampereen suun terveydenhuoltoa Oulun vastaavaa verkostoon. Jussila muisteli, että Oulussa hammashuollon toimipisteitä on puolet Tampereen toimipisteiden määrästä, vaikka asukasmäärä on sielläkin suuri. –Se on esimerkki siitä, että voidaan supistaa, eikä palvelutaso välttämättä heikkene. Oikaisu 19.6.2018: Korjattu kuntaveron korotusta koskevan esimerkkilaskelman lukua. Talousjohtaja Jukka Männikkö arvioi kokouksessa, että 0,25 prosenttiyksikön korotuksen vaikutus olisi 3 000 euroa tienaavalle 7,5 euroa kuukaudessa. Aiemmin jutussa sanottiin virheellisesti, että tämä olisi 0,75 prosenttiyksikön korotuksen vaikutus. Tampereen kaupungin budjetti on jäämässä tänä vuonna noin 60 miljoonaa euroa alijäämäiseksi. Menojen ylitys johtuu varsinkin sosiaali- ja terveysmenojen kasvusta. Kaupunginvaltuusto hyväksyi huhtikuun lopussa yli 40 miljoonan euron säästöohjelman. Se on jaksotettu kolmelle vuodelle, eikä sillä vastata tämän vuoden noin 60 miljoonan alijäämään kuin osittain. Prosentin korotus kuntaveron toisi kaupungille noin 36 miljoonaa euroa. Tavoitteena on, että talouden alijäämä puolitetaan vuonna 2019 ja että talous on tasapainossa vuonna 2020.